
פסק דין מדיון משמעתי מיום 15.7.2026 בעניינו של הסטודנט 
(-)
הקובלת בדיון: עו"ד ליאורה ארזי בן-חיים

 הכרעת הדין
 
על בסיס תלונה מיום 20.5.2026 של גב' דנה שני, מנהלת מערך השירות לסטודנט ולסטודנטית (MyMta), (להלן: "המתלוננת") הוגשה נגד הסטודנט (-) (להלן "הסטודנט") קובלנה.
הסטודנט הינו תלמיד שנה א' בתכנית הלימודים (-) במכללה האקדמית של תל אביב יפו. 
במסגרת מתווה ההתאמות של מלחמת חרבות ברזל לשנת תשפ"ו פרסמה המכללה התאמות שונות המוענקות לסטודנטים.ות המשרתים.ות במילואים במסגרת המלחמה. 
בתאריך 27.4.2026 פתח הסטודנט פנייה ב-mymta בזו הלשון: "שלום רב סיימתי את המילואים, נאמר לי שאני צריך לשלוח את הטופס  3010 כדי לקבל את המתווה מילואים. מצ"ב טופס 3010 לשנת 2026. (יכול להיות שיקראו לי עוד מילואים בהמשך). תודה מראש".
לפניה צירף הסטודנט טופס "אישור סיכום ימי מילואים פעיל מזכה", אשר הופק בתאריך 11.4.2026, בו מצוין כי בשנת 2026 הוא שירת 45 יום במילואים (להלן: "הטופס הראשון"). 
בתאריך 29.4.2026 נכתב לך בתגובה: "(-) שלום, האישור ששלחת אינו אישור תקין (אינו טופס 3010). על מנת לבדוק האם אתה זכאי להתאמות עליך לשלוח טופס 3010".
בתאריך 9.5.2026 פתח הסטודנט פנייה נוספת ב- mymta, כדלקמן: "שלום רב בהמשך לפניה הקודמת, מצרף את הטופס 3010 על ביצוע מילואים (מקווה שזה הטופס שצריך) תעדכנו אותי אם צריך להביא עוד טפסים".
לפניה צירף הסטודנט טופס 3010 אשר הופק בתאריך 29.4.2026, ובו מצוין כי בתאריך 28.2.2026 שירת יום אחד במילואים (להלן: "הטופס השני"). 
בתגובה נכתב לו: "שים לב כי לפי טופס המילואים (3010) שצירפת רשום שביצעת יום אחד בלבד. על פי מתווה המילואים נדרש לבצע היקף ימים גבוה יותר בכדי לקבל את ההתאמות, ראה פירוט על מס' ימי המילואים המינימאלי הנדרש על פי  מתווה המילואים שמפורסם באתר".
 
בתאריך 19.5.2026 פתח הסטודנט פנייה שלישית במספר, ובה כתב: "שלום רב בטעות פעם קודמת שלחת לכם את המסמך הלא נכון מצרף לכם שוב את האישור מילואים מקווה שזה יהיה בסדר הפעם".
לפנייתו צירף הסטודנט טופס 3010 שהופק בתאריך 29.4.2026, ובו מצוין כי בין התאריכים 28.2.2026-13.4.2026 שירת במילואים 45 יום (להלן: "הטופס השלישי").
הטופס היה מטושטש ובעל תאריך הפקה זהה לטופס הקודם, ומכאן עלה החשד שהוא אינו אותנטי. בנוסף, על פי הטופס הראשון בתאריך 11.4.2026 לסטודנט היו 45 ימים מזכים, ואילו בטופס השלישי הוא הגיע ל-45 ימים רק בתאריך 13.4.2026. 
בדיקה מול גורמי צה"ל העלתה כי הסטודנט שירת יום אחד בלבד בתאריך 28.2.2026, כפי שמופיע בטופס השני ששלח.
 
על כן הואשם הסטודנט בעבירה של "מסירת ידיעה כוזבת, ביודעין, למכללה או לרשויותיה, או הסתרת מידע מהם, ביודעין, או ביצוע מעשה תרמית לשם קבלת זכויות במכללה או בקשר ללימודים בה" (סעיף 21.2 לתקנון), בעבירה של הפרעה להוראה, או לעבודה במכללה או הפרעה לכל פעילות אחרת המתקיימת במכללה ברשות (סעיף 21.8 לתקנון) ובעבירה של התנהגות שאינה הולמת את כבוד המכללה או מעמד של תלמיד בה אם ארעה בתחומי המכללה, או – כשארעה מחוצה לה – אם מקורה, במישרין או בעקיפין, במעמדו של תלמיד ככזה (סעיף 21.11 לתקנון) .

במהלך הדיון המשמעתי הסטודנט התקשה לדבר, ו(-) שליווה אמר כי הסטודנט מודה בכך ששלח טפסי אישור מילואים מזויפים. העו"ס פירט את הנסיבות האישיות והמשפחתיות של הסטודנט, ובין היתר ציין שהסטודנט שרוי בתקופה קשה, כי הוא שירת במלחמת חרבות ברזל ואף נפצע מספר פעמים.

גזר הדין

זיוף מסמכים הוא מעשה חמור, כמו גם הניסיון לקבל זכויות (התאמות לימודיות) שהסטודנט אינו זכאי להן.  נוסף על כך, התנהגותו חסרת היושר של הסטודנט לא הייתה מעידה רגעית, כי אם לאורך זמן.
ראוי היה לגזור עליו עונש חמור בהרבה של הרחקה לשנתיים לפחות, אולם נוכח הנסיבות האישיות שפירט בפני, החלטתי לפנים משורת הדין שלא למצות עמו את מלוא חומרת הדין.

 העונשים שאני גוזרת על הסטודנט הם:
1. הרחקה מהלימודים למשך סמסטר קיץ תשפ"ו וסמסטר א' של שנת הלימודים תשפ"ז. 
2. עונש על תנאי של הרחקה לצמיתות במקרה של הרשעה חוזרת בעבירה לפי סעיף 21.2 לתקנון. תוקף התנאי שנתיים.



פסק הדין יפורסם בעילום שם במכללה.

___________________
          ד"ר איריס גבר
תאריך: 15.7.2026                                                                                 הממונה על המשמעת

